
ИНСТРУКТАЖ ЗА КВЕСТОРА 
ЗА НАЦИОНАЛНОТО ВЪНШНО ОЦЕНЯВАНЕ (НВО) В КРАЯ НА VII КЛАС 
ПРЕЗ УЧЕБНАТА 2021/2022 ГОДИНА

· Явява се в сградата на училището не по-късно от 60 минути преди часа, определен със заповед на министъра на образованието и науката за начало на изпита от НВО.  
· Запознава се с настоящия инструктаж и се подписва, че е инструктиран. (В условия на извънредна епидемична обстановка инструктажът се предоставя на квестора и в електронна среда в деня преди изпита от директора на училището, в което работи.)
· В деня на изпита получава информация от директора на училището за мястото, на което е разпределен.
· В условия на извънредна епидемична обстановка спазва въведените  противоепидемични мерки. 
· Няма право да използва технически средства за комуникации в изпитния ден в сградата на училището до приключването на изпита.

Задължения на квестора на входа на училището
· Допуска в сградата само:
1. учениците, срещу документ за самоличност;
2. лицата, които изпълняват служебни функции по организиране и провеждане на НВО.
· В условия на извънредна епидемична обстановка следи допускането на учениците в сградата да става без струпване, при спазване на необходимото отстояние един по един, с поставена на лицата им маска, след мерене на температура и дезинфекция на ръцете. Не допуска присъствието на придружители и чакащи лица на територията на училището.

Задължения на квестора по коридорите на училището
· Придружава и изпраща учениците от и до входа на училището.
· Придружава учениците, които излизат от залата по време на НВО, и не допуска контакти между тях.
· При необходимост подпомага квестор от изпитна зала, посочена от директора.

Задължения на квестора в зала преди началото на НВО
· Получава срещу подпис протокол за дежурство при провеждане на писмен изпит, списъка на учениците за залата, в която е разпределен, инструктаж за ученика, утвърден със заповед на министъра на образованието и науката, изпитните комплекти и помощните материали.
· Записва на дъската текста: „Национално външно оценяване по ............................................ - .....................“, като на мястото на точките вписва съответно учебния предмет и датата. 
· Заема мястото си в изпитната зала не по-късно от 30 минути преди часа, обявен със заповед на министъра на образованието и науката за начало на изпита от НВО.
· Предоставя на всеки ученик изпитен комплект и помощни материали, а тези на неявилите се ученици се поставят на бюрото. 
· Проверява изправността на техниката за слушане на аудиофайла за НВО по БЕЛ и по чужд език.
· Допуска учениците в изпитната зала след проверка на документ за самоличност.
· Посочва персоналното място на всеки ученик, което е обозначено с етикет с неговото име.
·  Изрично напомня на учениците да изключат изцяло техническите си средства за комуникация и да ги оставят на обособено за целта място в изпитната зала. 
· Запознава учениците с инструктажа за ученика и изисква подпис от всеки ученик в квесторския протокол от лявата страна на съответното име. 
·  Информира учениците за ролята/целта на поставените на работното място изпитни комплекти и помощни материали. Внимание! Не се допуска предварителното отделяне от квестора нито на листа с указания за работа, нито на прикрепената към него идентификационна бланка! Изпитният комплект съдържа лист с указания за работа и прикрепена към него идентификационна бланка, лист/листове за отговори и/или свитък за белова. Помощните материали по БЕЛ и по математика съдържат индивидуален плик за изпитната работа, плик за част 1, малко пликче за идентификационната бланка.
· При установяване на непълнота в изпитните комплекти един от квесторите информира директора и председателя на училищната комисия за организиране и провеждане на националното външно оценяване (УКОПНВО) и получава резервен комплект (ако квесторът е един – чрез квестора в коридора), а след приключване на изпита, съвместно с председателя на УКОПНВО изготвят и подписват протокол за обстоятелствата, наложили отваряне на резервен комплект.
· Дава указания на учениците за попълване на идентификационната бланка и следи бланката да не се отделя от листа с указанията за работа до момента на окончателното приключване на работата.
· Преди началото на всяка част получава срещу подпис от член на УКОПНВО размножените изпитни материали за съответната част, както и аудионосителя с преразказа/ компонента „Слушане с разбиране“ за изпита по чужд език (ако такъв се провежда в залата). Математическите формули за НВО по математика се получават в началото на част 1.
· Преди началото на изпита уведомява член на УКОПНВО за броя на неявилите се ученици. 

Задължения на квестора в зала по време на изпита
· Не допуска да остане сам в изпитната зала. 
· Осигурява присъствието на втори квестор в залата, в случай че се наложи да я напусне по време на изпита. 
· Не води разговор, не се занимава с дейности, несвойствени за изпита.
· Не допуска подсказване и преписване, шум или други действия, които нарушават нормалното протичане на изпита.
· Отстранява от изпит от НВО ученик, който: преписва от хартиен носител; преписва от данни, съдържащи се в технически устройства (мобилни телефони, калкулатори, таблети и др.); преписва от работата на друг ученик; използва мобилен телефон или друго техническо средство за комуникация;  изнася извън залата изпитни материали или информация за съдържанието им. За отстраняването на ученика се съставя протокол, подписан от квесторите в залата и от директора на училището, в което се провежда изпитът, като в протокола задължително се посочват нарушителят, нарушението и кога е извършено. 
· Не допуска ученик да наруши анонимността на изпитната работа чрез поставяне на знаци, записване на име или имена (с изключение на онези, които са част от изпитния материал и може или трябва да бъдат отбелязани в свитъка за белова). При нарушаване на изискванията за анонимност квесторите/квесторът съставят протокол, посочващ нарушителя и описващ нарушението, и го подписват заедно с директора на училището.
· Следи за спазване продължителността на изпитното време по части, което за всеки от предметите е разпределено по следния начин:



	Учебен предмет
	Част  1
	Част  2

	
	Времетрае-не в минути
	Допълнително време за учениците със СОП
	Времетра-ене в минути
	Допълнително време за учениците със СОП

	БЕЛ
	60
	+ до 30 минути
	90
	+ до 50 минути

	Математика 
	60
	
	90
	

	Чужд език
	60
	
	–
	–



· Записва на дъската началото и края на всяка част за НВО по БЕЛ и по математика, начало и край на изпита за НВО по чужд език.
· Позволява на учениците да излизат от залата след приключване на работата върху съответната част и поставянето на листа за отговори в големия плик и запечатването му, ако тя е с продължителност до 60 минути. В случаите, когато частта е с продължителност 90 минути, позволява на учениците да излизат от залата след изтичане на първите 60 минути от работата върху съответната част. 
·  Позволява на учениците да напускат залата и сградата след окончателно приключване и предаване на изпитната работа, но не по-рано от първите 60 минути от първата част.
· Вписва в протокола за дежурство при провеждане на писмен изпит времето на излизане от изпитната зала и на връщане в изпитната зала на всеки ученик.
· Не допуска ученик да се връща и да работи върху листа за отговори или свитъка за белова на приключила вече част.
· Напомня на учениците за оставащото време 15 минути преди края на всяка част.
· При необходимост предоставя на учениците допълнителни листове за чернова, като вписва техния брой в протокола за дежурство при провеждане на писмен изпит и следи при предаването на изпитните работи да бъдат върнати всичките.
· При необходимост от подмяна на изпитен комплект допуска такава само във времето, определено за работа по част 1! В този случай ученикът получава нов изпитен комплект от квестора, след което попълва и нова идентификационна бланка. Подмененият изпитен комплект се взема от квестора и се прилага към протокола за отваряне на резервен комплект. При работа във времето, определено за втората част, подмяна на изпитен комплект не се допуска!
· За изпита по БЕЛ/по чужд език пуска записа на преразказа/на компонента „Слушане с разбиране“. Записът съдържа всички необходими паузи и повторения на текстовете и не е необходимо квесторът да спира или да превърта записа. В случай на технически проблем един от квесторите уведомява директора и председателя на УКОПНВО.
· Разрязва хартиения плик с изпитния материал по чужд език и за част 1 по БЕЛ/по математика, предназначен за залата, и раздава на всеки ученик размножения изпитен материал (в т.ч. и математическите формули за НВО по математика).
· Обявява приключването на определеното време за част 1 по БЕЛ или по математика и следи всеки ученик да постави листа с отговорите в плик, който да  запечата и остави на масата до себе си. Проверява дали пликовете с част 1 са запечатани. Следи за отделянето на изпитния материал за част 1 от НВО по БЕЛ и по математика, на листовете за чернова и на математическите формули за НВО по математика, които не трябва да бъдат поставяни в големия плик.
· Разрязва хартиения плик с изпитния материал за част 2 по БЕЛ или по математика, предназначен за залата и раздава на всеки ученик размножения изпитен материал за част 2, като следи за наличието на математическите формули за НВО по математика за всеки ученик в залата. Записва на дъската заглавието на текста за преразказ, дидактическата задача и непознатите думи, ако такива са записани в текста.
· За изпита по български език и литература – след като учениците са изслушали един път записа от аудионосителя, раздава на всеки ученик размножения текст за самостоятелно запознаване в продължение на 15 минути, след което събира размножените текстове. (Времето за самостоятелно запознаване с текста за преразказа се включва във времетраенето за работа по част 2.)
·  По време на изслушването на текста и на самостоятелното запознаване с текста следи учениците да не си водят бележки.
· Обявява приключването на определеното време за част 2 по БЕЛ или по математика и следи всеки ученик да постави свитъка за белова в индивидуалния плик, без да го запечатва. Следи за отделянето на изпитния материал за част 2, на листовете за отговори и на математическите формули за НВО по математика, които не трябва да бъдат поставяни в големия плик.
· Обявява приключването на определеното време за НВО по чужд език и следи всеки ученик да постави листа за отговорите и листа за белова в индивидуалния плик, без да го запечатва.
· Приема изпитната работа на всеки ученик на работното му място, като:
1. се уверява, че идентификационната бланка е попълнена точно и вярно, сверявайки информацията със служебната бележка на ученика, след което я подписва;
2. следи за правилното отделяне на идентификационната бланка от листа с указанията за работа;
3. се уверява, че в малкия плик е поставена попълнената идентификационна бланка на ученика;
4. контролира залепването на малкия плик;
5. следи за поставянето на малкия плик в индивидуалния плик за изпитната работа;
6. следи за поставянето на големия вече запечатан плик с част 1 по БЕЛ и по математика;
7. поставя знак Z след края на написания от ученика текст/на решението на всяка задача;
8. [bookmark: _GoBack]следи за поставянето на свитъка в индивидуалния плик за изпитната работа по БЕЛ и/или по математика;
9. следи всички части от изпитния комплект независимо дали ученикът е работил върху всяка от тях да бъдат поставени в индивидуалния плик за изпитната работа;
10. приема изпитните материали (от всяка част, както и листовете за чернова, и листа с указания за работа, и математическите формули), които не се поставят в индивидуалния плик за изпитната работа. 
11. следи за залепването на големия плик.
· Не приема неправомерно изнесена изпитна работа от изпитна зала.  
· В случай че квесторът е сам в изпитната зала, при предаване на изпитните работи в работата на квестора от изпитната зала се включва квестор от коридора или резервен квестор.
· След приемане на индивидуалния плик за изпитната работа предоставя протокола за дежурство при провеждане на писмен изпит на ученика за подпис.
· Събира и поставя индивидуалните пликове с изпитните работи на учениците в залата в плик с дъно, върху който отбелязва учебния предмет и броя на изпитните работи в плика, без да го запечатва.
· Събира и съхранява под брой отделените изпитни материали на учениците в залата и ги предава на директора на училището.
· Напуска залата, когато е приел всички индивидуални пликове с изпитните работи и когато протоколът за дежурство при провеждане на писмен изпит е разписан от всички ученици.



Задължения на квестора в зала след приключване на изпита

· Предава на директора на училището плика с дъно, в който са индивидуалните пликове с изпитните работи на учениците от залата, събраните изпитни и помощни материали, изпитните комплекти на неявилите се ученици, аудионосителя (ако в залата е проведен изпит по български език и литература/по чужд език), разсекретения и разпечатан текстови файл за преразказа, протокола за дежурство при провеждане на писмен изпит и протоколите за анулиране на изпитни работи (ако такива са съставени).
· В присъствието на учителя консултант на ученика със СОП след проверка на броя предадени писмени работи квесторите запечатват в плик индивидуалната изпитна работа на ученика, положил изпит на брайл/на уголемен шрифт/с компютър със синтетична синтезаторна реч/с компютър/устен изпит. Този плик се предава за съхранение в училището. Малкият плик, листът за отговори (запечатан в отделен плик) и свитъкът за белова (запечатан в отделен плик), дешифрирани от учителя консултант, се запечатват в индивидуален плик за изпитната работа, който се предава на директора.

Задължения на квестора след приключване на изпита

· Получава от директора на училището служебна бележка за дежурството по време на НВО.

